## Pravilnik o socijalnom zbrinjavanju povratnika i useljenika

### NN 84/1998 (16.6.1998.), Pravilnik o socijalnom zbrinjavanju povratnika i useljenika

# **MINISTARSTVO POVRATKA I USELJENIŠTVA**

Na temelju članka 13a. stavak 5. Zakona o ustrojstvu i djelokrugu ministarstava
i državnih upravnih organizacija ("Narodne novine" 72/94, 92/96
i 131/97), a u svezi s odredbama članka 24. stavak 1. Zakona o proračunu
("Narodne novine" broj 92/94) i članka 3. stavak 2. Zakona o
izvršenju Državnog proračuna Republike Hrvatske za 1998. godinu ("Narodne
novine" broj 141/97), ministar povratka i useljeništva donosi

## **PRAVILNIK**

### **O SOCIJALNOM ZBRINJAVANJU POVRATNIKA I USELJENIKA**

1. OPĆE ODREDBE

Članak 1.

Državnim proračunom Republike Hrvatske za 1998. godinu ("Narodne
novine" broj 141/97) Ministarstvu povratka i useljeništva osigurana
su novčana sredstva za poticanje i pomaganje hrvatskih državljana i pripadnika
hrvatskog naroda za povratak iz inozemstva i useljavanje u Republiku Hrvatsku.

Članak 2.

U nedostatku zakonskog uređivanja uvjeta i načina korištenja sredstava
osiguranih u Državnom proračunu za određene namjene iz članka 1. ovog Pravilnika,
ovim Pravilnikom uređujem uvjete i postupak za ostvarivanje prava na: naknadu
prijevoznih troškova useljenja u Republiku Hrvatsku, privremeni smještaj
povratnika i useljenika, privremenu novčanu pomoć, smještaj povratnika
i useljenika i druga pitanja značajna za socijalno zbrinjavanje povratnika
i useljenika.

Članak 3.

U smislu ovoga Pravilnika:

1. Povratnik je hrvatski državljanin koji se iselio u inozemstvo do
30. svibnja 1990. godine, a koji se vraća s namjerom da stalno živi u Republici
Hrvatskoj.

2. Useljenik je pripadnik hrvatskog naroda koji je rođen i ima prebivalište
u inozemstvu, a koji se useljava s namjerom da stalno živi u Republici
Hrvatskoj. Pripadnik hrvatskog naroda je osoba kojoj je jedan od roditelja
ili jedan od predaka trećeg i četvrtog nasljednog reda (djedovi i bake,
pradjedovi i prabake) bio pripadnik hrvatskog naroda.

Status povratnika i useljenika, u smislu ovog Pravilnika, utvrđuje Ministarstvo
povratka i useljeništva (u daljnjem tekstu: Ministarstvo). Protiv rješenja
Ministarstva, kojim se utvrđuje status i prestanak statusa povratnika i
useljenika može se pokrenuti upravni spor.

Članak 4.

Prava koja prema ovome Pravilniku imaju povratnici i useljenici, ostvaruju
se pod uvjetima (za stjecanje, korištenje i prestanak) i po postupku propisanim
ovim Pravilnikom kao i uvjetima i po postupku utvrđenim propisima kojima
su uređena ta prava, ako nisu uređena ovim Pravilnikom.

Članak 5.

Prava koja prema ovome Pravilniku imaju povratnici i useljenici imaju
i članovi njihovih obitelji, kojima nije utvrđen status povratnika odnosno
useljenika, pod uvjetom da su se uselili u Republiku Hrvatsku s namjerom
da u njoj stalno žive.

Članovi obitelji su: bračni drug, djeca (rođena u braku ili izvan braka,
posvojena i pastorčad) i roditelj (otac i majka, očuh i maćeha i posvojitelj).

2. PRAVO NA NAKNADU PRIJEVOZNIH TROŠKOVA

Članak 6.

Povratnik odnosno useljenik koji je slabijeg imovnog stanja mora neposredno
prije povratka odnosno useljenja podnijeti zahtjev Ministarstvu radi naknade
prijevoznih troškova povratka odnosno useljenja u Republiku Hrvatsku.

Smatra se da je slabijeg imovnog stanja osoba koja sama ili čiji članovi
obitelji nemaju u vlasništvu imovinu veće vrijednosti, i koji nema redovitih
mjesečnih prihoda (plaća, mirovine, prihod od imovine i dr.) dovoljne za
uzdržavanje. Uvjet slabijeg imovnog stanja ne može ispuniti osoba koja
je ili čiji su članovi obitelji prije povratka odnosno useljenja otuđili
imovinu znatnije vrijednosti.

Postojanje slabijeg imovnog stanja radi ostvarivanja prava na naknadu
prijevoznih troškova i drugih prava prema ovome Pravilniku utvrđuje Ministarstvo
temeljem dokaza (isprave, svjedoci, izjava, stranke, uviđaj i dr.) odlučujućih
za utvrđivanje činjeničnog stanja.

Članak 7.

Naknada prijevoznih troškova obuhvaća nadoknadu prijevoznih troškova
povratnika odnosno useljenika i članova njihovih obitelji i naknada troškova
prijevoza predmeta kućanstva.

Naknada prijevoznih troškova pripada po najnižoj cijeni za redovita
prijevozna sredstva javnog prometa i prema najkraćoj relaciji.

Kod podnošenja zahtjeva za naknadu prijevoznih troškova, moraju se pružiti
svi dokazi temeljem kojih se može utvrditi da je podnositelj zahtjeva slabog
imovnog stanja, dokaze o plaćenoj voznoj karti povratnika odnosno useljenika
i članova njihove obitelji i dokaze o troškovima prijevoza predmeta kućanstva.

3. PRAVO NA SMJEŠTAJ

Članak 8.

Na zahtjev povratnika ili useljenika iz članka 6. ovoga Pravilnika koji
prilikom povratka odnosno useljenja u Republiku Hrvatsku ne može sam osigurati
smještaj, smještaj može osigurati Ministarstvo.

Članak 9.

Zahtjev za smještaj useljenik odnosno povratnik podnosi neposredno Ministarstvu
prije povratka odnosno useljenja ili u roku 30 dana od dana povratka odnosno
useljenja.

Zahtjev iz stavka 1. ovoga članka obavezno sadrži podatke o životnoj
dobi povratnika odnosno useljenika, o imovinskom i zdravstvenom stanju,
te odgovarajuće podatke o članovima obitelji.

Članak 10.

Radno sposobnom povratniku odnosno useljeniku koji nema osiguran smještaj
Ministarstvo može osigurati smještaj u trajanju od trideset dana na trošak
povratnika odnosno useljenika pod povoljnijim uvjetima.

Članak 11.

Povratnik odnosno useljenik iz članka 9. ovoga Pravilnika ima pravo
na smještaj koji osigurava Ministarstvo u trajanju do tri mjeseca.

Troškove stanovanja podmiruju sami povratnici odnosno useljenici, osim
povratnika i useljenika slabijeg imovnog stanja iz članka 6. ovog Pravilnika
za koje će troškove snositi Republika Hrvatska putem Ministarstva povratka
i useljeništva.

Prava i obveze između ugovornih strana pobliže će se urediti ugovorom
o privremenom korištenju stana.

Članak 12.

Povratniku odnosno useljeniku starijem od 65 godina koji se uselio bez
članova obitelji ili u Republici Hrvatskoj ima članove obitelji koji zbog
teških materijalnih i stambenih prilika ne mogu preuzeti brigu o njemu,
Ministarstvo može osigurati smještaj u domu socijalne skrbi na trošak Ministarstva.

Članak 13.

Za privremeni smještaj povratnika odnosno useljenika Ministarstvo koristi
stambeni prostor u državnom vlasništvu koji je Ministarstvu dan na upravljanje.

Članak 14.

Povratniku odnosno useljeniku iz članka 6. ovoga Pravilnika kao i povratniku
odnosno useljeniku za kojeg Ministarstvo ocijeni da u trenutku povratka
odnosno useljenja nema dovoljno sredstava za osnovne životne potrebe može
Ministarstvo isplaćivati privremenu novčanu pomoć od 500,00 kuna po članu
obitelji najduže šest mjeseci od dana podnošenja zahtjeva.

Članak 15.

Ovaj Pravilnik stupa na snagu danom objave u "Narodnim novinama".

Klasa: 011-01/98-01/01
Urbroj: 518-01/1-98-1
Zagreb, 9. lipnja 1998.

Ministar
povratka i useljeništva
**Marijan Petrović,** v. r.

Pravilnik, NN 84/1998-1152